
	1.
	Likumprojekts (grozījumi)
3. pants. Aizstāt 125. panta ceturtajā daļā skaitli un vārdu “115.pantā” ar skaitļiem un vārdu “115. un 124.1 pantā”.
 
	Iebildums (IEM - 24.02.2026.)
Likumprojekta 3. pantā ietvertie grozījumi Elektronisko sakaru likuma 125. panta ceturtajā daļā paredz noteikt, ka administratīvo pārkāpuma procesu par likumprojekta 2. pantā ietvertajā Elektronisko sakaru likuma 124.1 pantā minēto administratīvo pārkāpumu veic Valsts policija.
Likumprojekta 2. pantā ietvertais Elektronisko sakaru likuma 124.1 pants paredz, ka par Eiropas e-pierādījumu saglabāšanas rīkojuma vai Eiropas e-pierādījumu sniegšanas rīkojuma neizpildi informācijas sabiedrības pakalpojumu sniedzējam piemēro naudas sodu līdz 2% no tā kopējā gada apgrozījuma visā pasaulē iepriekšējā finanšu gadā.
Atbilstoši e-pierādījumu regulas preambulas 9. punktam secināms, ka e-pierādījumu regulas mērķis ir paredzēt īpašus noteikumus attiecībā uz iestāžu pārrobežu sadarbību e-pierādījumu saglabāšanas un sniegšanas jomā, kuros ņem vērā e-pierādījumu īpašo raksturu. Saskaņā ar e-pierādījumu regulas 16. panta 10. punktu, ja adresāts nepilda savus pienākumus saskaņā ar atzītu Eiropas e-pierādījumu sniegšanas rīkojumu vai Eiropas e-pierādījumu saglabāšanas rīkojumu, kura izpildes nodrošināšanu ir apstiprinājusi izpildes iestāde, minētā iestāde saskaņā ar e-pierādījumu regulas 15. pantu piemēro naudas sodu. Pret lēmumu uzlikt naudas sodu ir pieejams efektīvs tiesiskās aizsardzības līdzeklis. Līdz ar to secināms, ka e-pierādījumu regulas mērķis ir nodrošināt ātru un nepastarpinātu sadarbību pārrobežu kriminālprocesos, nodrošinot operatīvu, procesuāli efektīvu Eiropas e-pierādījumu saglabāšanas rīkojuma vai Eiropas e-pierādījumu sniegšanas rīkojuma izpildi.
Vienlaikus atbilstoši e-pierādījumu regulas preambulas 69. un 70. punktam dalībvalstīm jānosaka noteikumi par naudas sodiem, kas piemērojami e-pierādījumu regulas pārkāpumu gadījumos, un jāveic visi nepieciešamie pasākumi šo noteikumu īstenošanai. Dalībvalstīm būtu jānodrošina, ka to valsts tiesību aktos paredzētie naudas sodi ir efektīvi, samērīgi un atturoši. [..] Novērtējot konkrētā lietā piemērojamo naudas sodu, kompetentajām iestādēm būtu jāņem vērā visi attiecīgie apstākļi, piemēram, pārkāpuma raksturs, smagums un ilgums, tas, vai pārkāpums ir izdarīts ar nolūku vai nolaidības dēļ, tas, vai pakalpojumu sniedzējs ir saukts pie atbildības par līdzīgiem pārkāpumiem iepriekš, kā arī pie atbildības sauktā pakalpojumu sniedzēja finansiālais stāvoklis. Izņēmuma apstākļos izpildes iestāde, pamatojoties uz minēto novērtējumu, varētu nolemt atturēties no jebkādu naudas sodu piemērošanas. Šajā sakarībā īpaša uzmanība ir jāpievērš mikrouzņēmumiem, kas ārkārtas gadījumā neizpilda Eiropas e-pierādījumu sniegšanas rīkojumu vai Eiropas e-pierādījumu saglabāšanas rīkojumu cilvēkresursu trūkuma dēļ ārpus parastā darba laika, ja dati tiek pārsūtīti bez nepamatotas kavēšanās.
Ņemot vērā minēto, secināms, ka attiecīgā naudas soda piemērošanas mērķis ir nodrošināt, ka Eiropas e-pierādījumu sniegšanas rīkojumi vai Eiropas e-pierādījumu saglabāšanas rīkojumi tiek izpildīti, turklāt tiek izpildīti noteiktajos termiņos. Līdz ar to pēc būtības attiecīgā naudas soda piemērošanas iespējamība ir kā viens no preventīviem instrumentiem, lai motivētu izpildīt Eiropas e-pierādījumu sniegšanas rīkojumu vai Eiropas e-pierādījumu saglabāšanas rīkojumu.
Vienlaikus, vērtējot no efektivitātes viedokļa, efektīva e-pierādījumu regulas prasību īstenošana tiktu nodrošināta, ja viena institūcija nodrošina Eiropas e-pierādījumu saglabāšanas rīkojuma vai Eiropas e-pierādījumu sniegšanas rīkojuma atzīšanu, izvērtēšanu (vai attiecīgā rīkojuma izpilde nav atsakāma), izpildes kontrolēšanu un nepieciešamības gadījumā arī lēmumu par naudas soda piemērošanas pieņemšanu.
Atbilstoši likumprojekta “Grozījumi Kriminālprocesa likumā” (25-TA-2555) 7. pantā ietvertajai Kriminālprocesa likuma 918. panta otrajai daļai par izpildes iestādi e-pierādījumu regulas 3. panta 17. punkta izpratnē tiek noteikta Ģenerālprokuratūra. Līdz ar to arī Ģenerālprokuratūrai būtu jābūt tai institūcijai, kura saskaņā ar e-pierādījumu regulas 15. pantu un 16. panta 10. punktu piemēro naudas sodu.
Vienlaikus, ņemot vērā, ka Ģenerālprokuratūra nav institūcija, kura atbilstoši Administratīvās atbildības likuma 115. panta pirmajai daļai var veikt administratīvā pārkāpuma procesu, var paredzēt, ka naudas sodu atbilstoši e-pierādījumu regulas 15. pantam un 16. panta 10. punktam piemēro administratīvā procesa ietvaros, pieņemot attiecīgu lēmumu jeb administratīvo aktu. Šādā gadījumā atbilstoši Administratīvā procesa likumam tiktu nodrošināta arī e-pierādījumu regulas 16. panta 10. punktā minētais tiesiskās aizsardzības līdzeklis.
Vēršam uzmanību, ka atbilstoši Prokuratūras likuma 20. panta pirmajai daļai, ja nepieciešams pārtraukt nelikumīgu darbību, novērst šādas darbības sekas vai nepieļaut pārkāpumu, prokurors iesniedz rakstveida iesniegumu attiecīgajam uzņēmumam, iestādei, organizācijai, amatpersonai vai personai. Savukārt atbilstoši Prokuratūras likuma 20. panta otrajai un trešajai daļai iesniegumā izteikto prasību izpildes un atbildes sniegšanas termiņu nosaka prokurors, ievērojot pārkāpuma raksturu un tā novēršanai nepieciešamo laiku. Ja iesniegumā izteiktās prasības netiek izpildītas vai uz to netiek sniegta atbilde, prokurors ir tiesīgs griezties tiesā vai citā kompetentā institūcijā ar pieteikumu par personas saukšanu pie likumā noteiktās atbildības. Līdz ar to jau pašreiz atbilstoši Prokuratūras likuma 20. pantam prokuroram ir tiesības pieņemt administratīvā procesa ietvaros privātpersonām saistošus lēmumus jeb iesniegumus.
Tāpat vēršam uzmanību, ka atbilstoši likuma “Par policiju” 1. pantam Valsts policija ir apbruņota militarizēta valsts institūcija, kuras pienākums ir aizsargāt personu dzīvību, veselību, tiesības un brīvības, īpašumu, sabiedrības un valsts intereses no noziedzīgiem un citiem prettiesiskiem apdraudējumiem. Saskaņā ar likuma “Par policiju” 3. panta pirmajai daļai policijas uzdevumi ir garantēt personu un sabiedrības drošību, novērst noziedzīgus nodarījumus un citus likumpārkāpumus, atklāt noziedzīgus nodarījumus, meklēt personas, kas izdarījušas noziedzīgus nodarījumus, likumā paredzētajā kārtībā sniegt palīdzību iestādēm, privātpersonām un personu apvienībām to tiesību aizsardzībā un ar likumu noteikto pienākumu realizācijā, kā arī savas kompetences ietvaros izpildīt administratīvos sodus un kriminālsodus.
Ņemot vērā, ka atbilstoši e-pierādījumu regulas 15. pantam un 16. panta 10. punktam naudas soda piemērošanas mērķis ir nodrošināt, ka Eiropas e-pierādījumu sniegšanas rīkojumi vai Eiropas e-pierādījumu saglabāšanas rīkojumi tiek izpildīti un tiek izpildīti noteiktajos termiņos, tad naudas soda piemērošana pēc būtības nav tieši saistīta ar likumā “Par policiju” noteiktajiem Valsts policijas uzdevumiem. Papildus vēršam uzmanību, ka Valsts kontrole lietderības revīzijā Nr. 2.4.1-71/2024 “Kā nodrošināt pietiekamu skaitu policistu?” uzsver nepieciešamību atbrīvot policistus no neraksturīgiem uzdevumiem un koncentrēt Valsts policijas resursus uz pamatfunkcijām, mazināt strukturālu pārslodzi un cilvēkresursu izkliedi. Likumprojektā paredzētā naudas soda piemērotāja funkcijas piešķiršana Valsts policijai pēc būtības paplašina Valsts policijai neraksturīgo uzdevumu loku, prasa specializētu administratīvo procesu kompetenci un palielina institucionālo noslodzi laikā, kad Valsts policijas cilvēkresursu deficīts jau ir konstatēts arī minētajā Valsts kontroles revīzijā.
Ņemot vērā minēto, nepieciešams precizēt likumprojektu, vienlaikus no tā, izslēdzot likumprojekta 3. pantu, kas paredz, ka administratīvā pārkāpuma procesu par likumprojekta 2. pantā ietvertajā Elektronisko sakaru likuma 124.1 pantā minēto administratīvo pārkāpumu veic Valsts policija. Tāpat lūdzam attiecīgi pārskatīt un precizēt likumprojekta anotācijā norādīto informāciju.
 
Piedāvātā redakcija
-
	Nav ņemts vērā
Jautājums izskatāms Valsts sekretāru sanāksmē

1. E-pierādījumu regulas 15. panta 1. punkts noteic, ka dalībvalstis nodrošina, ka var noteikt naudas sodus līdz 2 % apmērā no pakalpojuma sniedzēja kopējā gada apgrozījuma visā pasaulē iepriekšējā finanšu gadā. Regulā lietotais termins "naudas sods" nav izšķirošs, lai piemērojamo pasākumu klasificētu kā sodu. Tomēr, vērtējot šā "naudas soda" iespējamo apmēru (sankcijas bardzību) un tā mērķi, regula paredz sodu jeb krimināltiesiska (sodoša) rakstura sankciju.

Administratīvā procesa regulējums nav veidots, balstoties uz sodu (sodoša rakstura sankciju) piemērošanas procesam raksturīgajiem principiem. Tā pamatā ir pavisam atšķirīga veida tiesiskās attiecības valsts pārvaldē. Līdz ar to sankciju piemērošanas process nav pienācīgi noregulēts. Šobrīd ir pieņemts daudz atbilstošāks regulējums – Administratīvās atbildības likums. Gan no personas tiesību nodrošināšanas viedokļa, gan sistēmiski labāks risinājums ir iekļaut sodoša rakstura administratīvo sankciju, tostarp naudas sodu, piemērošanu administratīvā pārkāpuma procesa regulējumā. Kopumā Latvijas tiesību sistēmā šobrīd pastāv divi sodu piemērošanas mehānismi – administratīvā pārkāpuma process un kriminālprocess.

2. Eiropas e-pierādījumu sniegšanas un saglabāšanas rīkojumi un to izpilde ir saistīta tieši ar kriminālprocesu. Šādi pasākumi nepieciešami, lai "nodrošinātu kriminālizmeklēšanu un kriminālvajāšanu visā Savienībā". Attiecīgi piemērojamas kriminālprocesam raksturīgās procesuālās garantijas privātpersonām. Līdz ar to šādi rīkojumi un to izpilde nav arī vērtējami kā administratīvie akti un to izpilde. Tie būtībā ir kriminālprocesuāli lēmumi (Administratīvā procesa likuma 1. panta trešās daļas 5. punkts).

3. Ievērojot minēto, E-pierādījumu regulā paredzētie naudas sodi nav piemērojami administratīvajā procesā, izdodot administratīvu aktu. Tāpat šāda naudas soda piemērošana nav arī veidojama kā piespiedu izpildes līdzeklis administratīvajā procesā, jo attiecīgie rīkojumi būtībā ir kriminālprocesuāli lēmumi, nevis administratīvie akti.

Saistībā ar Iekšlietu ministrijas iebildumā minēto par prokurora lomu, norādāms, ka prokurors principā nedrīkst veikt administratīvā pārkāpuma procesu. Tas neatbilst nedz administratīvās atbildības piemērošanas jēgai (atbildību piemēro pārvaldes iestādes amatpersonas, nevis tiesu varai piederīgās amatpersonas – tiesa, prokurors), nedz arī prokurora lomai administratīvā pārkāpuma procesā. Prokurors savā veidā īsteno uzraudzību pār amatpersonu pieņemtajiem lēmumiem un, izmantojot piešķirto rīcības brīvību, var iesniegt protestu administratīvā pārkāpumā procesā (Laveniece-Straupmane N. 15. nodaļa. Administratīvā pārkāpuma procesa uzsākšana. Skaidrojumi. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 389. lpp.). Līdz ar to nav apsverami arī tādi risinājumi, ka prokurors varētu veikt administratīvā pārkāpuma procesu, tostarp pieņemt lēmumu par soda piemērošanu.
Administratīvās atbildības likuma 56. panta 1. punkts noteic, ka prokurors ir tiesīgs uzsākt administratīvā pārkāpuma procesu. Citiem vārdiem, tas nozīmē, ka prokurors var pieņemt lēmumu par administratīvā pārkāpuma procesa uzsākšanu (Administratīvās atbildības likuma 121. panta pirmā daļa). Tas neietver, piemēram, tiesības veikt izmeklēšanas darbības, izskatīt administratīva pārkāpuma lietu un pieņemt lēmumu par soda piemērošanu.

Attiecībā uz Iekšlietu ministrijas minēto par to, ka jau pašreiz atbilstoši Prokuratūras likuma 20. pantam prokuroram ir tiesības pieņemt administratīvā procesa ietvaros privātpersonām saistošus lēmumus jeb iesniegumus, norādāms, ka patiešām Augstākā tiesa savulaik ir atzinusi, ka prokurora darbības, iesniedzot rakstveida iesniegumu, funkcionāli būtu kvalificējamas kā darbības, kas veiktas valsts pārvaldes jomā. Prokurora iesniegums var būt administratīvais akts, ja tas konkrētajā gadījumā satur visas administratīvā akta pazīmes (Augstākās tiesas Senāta Administratīvo lietu departamenta 2005. gada 17. augusta lēmums lietā Nr. SKA-372).
Tomēr šie secinājumi laika gaitā ir mainīti un Senāta jaunākā judikatūra, kas attiecas uz prokurora brīdinājumu, norāda, ka pār prokurora brīdinājumu nav veicama kontrole administratīvajā procesā. Ar šo reaģēšanas līdzekli prokurors īsteno prokuratūras kā tiesu varas institūcijas funkcijas patstāvīgi veikt uzraudzību pār likumības ievērošanu likumā noteiktās kompetences ietvaros, nevis darbojas valsts pārvaldes jomā. Līdz ar to prokurora pārbaudes rezultātā izvēlētais reaģēšanas līdzeklis neattiecas uz valsts pārvaldes jomu, un tas nav atzīstams nedz par administratīvo aktu, nedz faktisko rīcību (Senāta Administratīvo lietu departamenta 2023. gada 4. oktobra rīcības sēdes lēmuma lietā Nr. SKA-905/2023 5. punkts). Kopumā šādas prokurora uzraudzības izpausmes ir vēl no sociālistiskajām tiesībām saglabājies elements, kas netiek praktizēts demokrātisko valstu tiesību sistēmās (Satversmes tiesas 2002. gada 20. jūnija sprieduma lietā Nr. 2001-17-0106 4. punkts).

Iebildumā minētie apsvērumi par Valsts policijai neraksturīgiem uzdevumiem vērtējami kritiski. E-pierādījumu sniegšanas vai saglabāšanas rīkojumu izpildes nodrošināšana kā tāda nav Latvijas tiesiskajā iekārtā raksturīga izpausme. Tās nepieciešamību noteic ES regula. Šie uzdevumi paši par sevi nav raksturīgi nevienai institūcijai.
Minētie rīkojumi ir saistīti ar kriminālprocesuālām attiecībām. Valsts policija ir izmeklēšanas iestāde. Tāpat sodīšanas funkcija pati par sevi ir Valsts policijai raksturīga izpausme.
Nevienai iestādei nav iepriekš nolemts un nemainīgs uzdevumu vai kompetencē esošo jautājumu loks. Vēl vairāk tieši Valsts policija ir tā institūcija, kam ir vispārīga kompetence efektīvi un samērīgi reaģēt uz tiesību normu pārkāpumiem gadījumos, kad speciāla kompetence nav noteikta citai institūcijai (Senāta Administratīvo lietu departamenta 2022. gada 10. februāra sprieduma lietā Nr. SKA-276/2022 10. punkts).

Tādējādi, izveidojot Regulā paredzēto naudas sodu piemērošanas mehānismu tiek ņemts vērā, ka administratīvās atbildības likuma AAL sistēma nav veidota tā, lai prokuratūra vai tiesa būtu sākotnējā administratīvā soda piemērošanas iestāde (AAL 115. panta pirmajā daļā prokuratūrai nav piešķirtas procesu veicošas iestādes pilnvaras).  Vienlaikus AAL 56. pants paredz prokurora tiesības uzsākt administratīvā pārkāpuma procesu un nodot to kompetentajai iestādei. Savukārt tiesa AAL sistēmā veic administratīvā lēmuma tiesiskuma un pamatotības kontroli saskaņā ar Administratīvās atbildības likuma 177. pantu, kā arī prokuroram ir tiesības iesniegt protestu atbilstoši šā likuma 173.–175. pantam. Ņemot vērā, ka Regulas prasības par vienu izpildiestādi attiecas uz funkciju koordināciju un lēmumiem Regulas 8., 12. un 16. panta izpratnē, tad ar šādu risinājumu tiek izveidots Regulas prasībām un valsts nacionālajam regulējumam atbilstošs  mehānisms kas kopumā nodrošina efektivitāti, samērīgumu un pamattiesību aizsardzību.

Kompetence administratīvā pārkāpuma procesā paredzama Valsts policijai, kas ir valsts pārvaldes iestāde. Nav atbalstāmi un administratīvās atbildības sistēmai neatbilstu tādi risinājumi, kas paredzētu iespēju prokuroram veikt administratīvā pārkāpuma procesu vai tiesai jau sākotnēji pieņemt lēmumu par soda piemērošanu.
 
	Likumprojekts (grozījumi)
 Aizstāt 125. panta ceturtajā daļā skaitli un vārdu “115.pantā” ar skaitļiem un vārdu “115., 124.1 un 124.2 pantā”.
 

	2.
	Likumprojekts (grozījumi)
4. pants. Aizstāt 125. panta
otrajā daļā skaitli un vārdu “124.pantā” ar skaitļiem un vārdu “124. un 124.2 pantā”.
  
 
	Iebildums (SAM - 24.02.2026.)
Likumprojekta anotācijas 1.3. sadaļā skaidrots, ka "No Regulas 3.panta 17.punkta, 12.panta 1.punkta, 16.panta 1. un 10.punkta izriet, ka ir nosakāma viena iestāde, kura veic šādas funkcijas (..)". Tur pat zemāk norādīts, ka "Arī KPL 918.panta otrajā daļā tiek noteikts, ka Valsts policija ir izpildiestāde e-pierādījumu regulas 3.panta 17.punkta izpratnē,(..)". Un vēl zemāk norādīts, ka "Ar likumprojekta “Grozījumi Elektronisko sakaru likumā” 3.pantu ESL 125.pants tiek papildināts ar jaunu piekto daļu, nosakot, ka administratīvā pārkāpuma lietas uzsākšanu un sagatavošanu izskatīšanai veic Datu valsts inspekcija, bet administratīvā pārkāpuma lietu izskata un lēmumu par administratīvās atbildības piemērošanu pieņem Valsts policija. Šāds kompetences sadalījums ir pamatots ar Datu valsts inspekcijas specializāciju datu aizsardzības jomā, kas nodrošina kvalitatīvu un profesionālu pārkāpumu izmeklēšanu. Vienlaikus, ņemot vērā Eiropas Parlamenta un Padomes regulas (ES) 2023/1543 (e-pierādījumu regula) 3. panta 17. punktu un 16. panta 10. punktu, administratīvo sodu par rīkojuma neizpildi ir tiesīga piemērot tikai izpildiestāde. Par izpildiestādi šajā kontekstā tiek uzskatīta Valsts policija, kas atbilstoši nacionālajai tiesību sistēmai ir kompetenta piemērot administratīvo atbildību. Tādējādi piedāvātais regulējums nodrošina atbilstību gan regulas prasībām, gan nacionālajai kompetences sadalei, vienlaikus saglabājot efektīvu administratīvā pārkāpuma lietas izskatīšanu un skaidru atbildības struktūru administratīvā pārkāpuma procesā."

Ņemot vērā noteikto institūciju kompetenci (tostarp anotācijā norādīto, ka Valsts policija ir izpildiestāde e-pierādījumu regulas 3.panta 17.punkta izpratnē), lūdzam vai nu atjaunot sākotnēji piedāvāto Likumprojekta vēsturisko 4. panta redakciju, kas atbilst Likumprojekta anotācijā norādītajam skaidrojumam par kompetenču sadali starp Datu valsts inspekciju un Valsts policiju, vai arī paredzēt Valsts policijas kompetenci likuma 124.2 pantā paredzētā administratīvā pārkāpuma lietā.
 
Piedāvātā redakcija
-
	Ņemts vērā
Precizēta likumprojekta anotācijas 1.3. sadaļa
	Likumprojekts (grozījumi)
-

	3.
	Likumprojekts (grozījumi)
4. pants. Aizstāt 125. panta
otrajā daļā skaitli un vārdu “124.pantā” ar skaitļiem un vārdu “124. un 124.2 pantā”.
  
 
	Iebildums (SPRK - 23.02.2026.)
Sabiedrisko pakalpojumu regulēšanas komisija (turpmāk – Regulators) izsaka šādus iebildumus par likumprojekta 4. pantu:
Likumprojekta 4. pants paredz grozīt Elektronisko sakaru likuma 125. panta otro daļu, papildinot to ar atsauci uz jauno 124.2 pantu (likumprojekta 2. pants). Tā kā Elektronisko sakaru likuma 125. panta otrā daļa nosaka Regulatora kompetenci administratīvā pārkāpuma procesa veikšanā, ar likumprojektu Regulatoram tiek noteiktas tiesības veikt administratīvo pārkāpumu procesu arī par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma vai ar tiem saistīto datu konfidencialitātes, slepenības vai integritātes nenodrošināšanu pret elektronisko sakaru pakalpojumu sniedzējiem, domēnu vārdu reģistrācijas pakalpojumu sniedzējiem un interneta protokola adrešu numerācijas piešķiršanas pakalpojumu sniedzējiem. Vēršam uzmanību, ka saskaņā ar likumu “Par sabiedrisko pakalpojumu regulatoriem” Regulatora uzdevums ir regulēt sabiedrisko pakalpojumu (enerģētikas, elektronisko sakaru, pasta, sadzīves atkritumu apsaimniekošanas, depozīta iepakojuma apsaimniekošanas un ūdenssaimniecības nozarēs) sniegšanu, nodrošinot konkurenci, lietotāju interešu aizstāvību un pakalpojumu pieejamību. Savukārt likumprojekts, ar kuru ievieš Regulas (ES) 2023/1543 un Konvencijas par kibernoziegumiem otrā papildu protokola par pastiprinātu sadarbību un elektronisko pierādījumu izpaušanu prasības, neattiecas uz sabiedrisko pakalpojumu sniegšanu, bet gan ir vērsts uz informācijas iegūšanu kriminālprocesa vajadzībām. Tādējādi likumprojekta 4. pants nav attiecināms uz Regulatora funkcijām un, kā tas pamatoti norādīts anotācijā, šo datu konfidencialitātes, slepenības un integritātes nodrošināšanas uzraudzība ietilpst tiesībaizsardzības iestāžu kompetencē.
Būtiski norādīt, ka atbilstoši likumā “Par sabiedrisko pakalpojumu regulatoriem” noteiktajam Regulatoram ir jānodrošina institucionālā, funkcionālā, finanšu un lēmumu pieņemšanas neatkarība, kā arī jādarbojas tikai savas kompetences ietvaros sabiedrisko pakalpojumu regulēšanas jomā. Attiecīgi Regulatora darbību finansē no ieņēmumiem, kas gūti, iekasējot valsts nodevu par sabiedrisko pakalpojumu regulēšanu, un šo nodevu maksā visi regulējamo nozaru sabiedrisko pakalpojumu sniedzēji. Ņemot vērā, ka likumprojekta 2. pants neattiecas uz sabiedrisko pakalpojumu regulēšanu, attiecīgi administratīvā pārkāpuma procesa veikšana par minēto pārkāpumu (likumprojekta 4. pants) nevar tikt finansēta no sabiedrisko pakalpojumu sniedzēju maksātās valsts nodevas par sabiedrisko pakalpojumu regulēšanu. Proti, nodevas maksājumu izmantošana tādu funkciju veikšanai, kas saistās ar elektronisko pierādījumu vākšanu kriminālprocesā, tai skaitā Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma vai ar tiem saistīto datu konfidencialitātes, slepenības vai integritātes nodrošināšanas uzraudzība, nevis ar sabiedrisko pakalpojumu regulēšanu, uzskatāma par nodevas maksātāju līdzekļu neatbilstošu izlietojumu un var radīt tiesiskos riskus.
Papildus anotācijas sadaļā “Risinājuma apraksts” ir norādīts, ka administratīvā pārkāpuma lietas par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma vai ar tiem saistīto datu konfidencialitātes, slepenības un integritātes nenodrošināšanu uzsākšanu un sagatavošanu veic Datu valsts inspekcija, bet lietu izskata un lēmumu pieņem Valsts policija. Anotācijā šāds kompetences sadalījums pamatots ar Datu valsts inspekcijas kompetenci datu aizsardzības jomā un Valsts policijas – e-pierādījumu jomā. Tādējādi Likumprojekta 4. pants neatbilst anotācijā norādītajam.
Līdz ar to iebilstam pret likumprojekta 4. pantā noteiktajām tiesībām Regulatoram veikt administratīvā pārkāpuma procesu par likumprojekta 2. pantā (124.2 pants) paredzēto pārkāpumu, jo tas paplašina Regulatora kompetenci ārpus sabiedrisko pakalpojumu regulēšanas jomas, kas neatbilst Regulatora tiesiskajam statusam, finansēšanas modelim un likumprojekta anotācijā paredzētajam kompetenču sadalījumam.
Piedāvātā redakcija
-
	Nav ņemts vērā
Jautājums izskatāms Valsts sekretāru sanāksmē

E-pierādījumu regula paredz sodu noteikšanu par adresātu un pakalpojumu sniedzēju (ja tās ir dažādas personas) neveiktiem vajadzīgo modernāko darbību un tehniskiem pasākumiem, lai nodrošinātu EPOC vai EPOC-PR un sniegto vai saglabāto datu konfidencialitāti, slepenību un integritāti (Regulas 13. panta 4. punkta pārkāpums). 
 Ar TM izstrādātajiem likumprojektiem - Grozījumi Elektronisko sakaru likumā  (turpmāk - ESL) ((25-TA-2565) un Grozījumi Informācijas sabiedrības pakalpojumu likumā (turpmāk – ISPL) (25-TA-25670), tiek paredzēta administratīvā atbildība līdz 2 % no kopējā gada apgrozījuma elektronisko pakalpojumu un informācijas sabiedrības pakalpojumu sniedzējiem par EPOC/EPOC-PR vai ar tiem saistīto datu konfidencialitātes, slepenības vai integritātes nenodrošināšanu. 
Likumprojektos kompetence administratīvo sodu piemērošanai paredzēta atbilstoši attiecīgajos nozaru likumos jau paredzētajām kompetencēm, proti,  ISPL paredz Patērētāju tiesību aizsardzības centra kompetenci par informācijas sabiedrības pakalpojumu sniedzējiem, savukārt ESL paredz Sabiedrisko pakalpojumu regulēšanas komisijas kompetenci sabiedrisko pakalpojumu uzraudzībā elektronisko sakaru nozarē. 
Regulas (ES) 2023/1543 13. panta 4. punkts nosaka adresātu un pakalpojumu sniedzēju pienākumu ieviest vismodernākos organizatoriskos un tehniskos pasākumus, lai nodrošinātu EPOC/EPOCPR un sniegto vai saglabāto datu konfidencialitāti, slepenību un integritāti. Šo pasākumu ieviešana ir priekšnoteikums, lai pakalpojuma sniedzējs vispār varētu darboties Eiropas Savienības un līdz ar to arī Latvijas tirgū. Datu aizsardzības neievērošana ir tieša sekas tam, ka pakalpojuma sniedzējs nav izpildījis Regulas prasības veikt šos modernākos pasākumus. 
Tā kā minētie pienākumi ir strukturāli saistīti ar elektronisko sakaru pakalpojumu sniegšanu, to uzraudzība pēc būtības ietilpst Sabiedrisko pakalpojumu regulēšanas komisijas (turpmāk – SPRK) kompetencē. 
Atbilstoši likuma “Par sabiedrisko pakalpojumu regulatoriem” 6. un 7. pantam SPRK regulē sabiedriskos pakalpojumus elektronisko sakaru nozarē un uzrauga normatīvo aktu ievērošanu. Saskaņā ar šī likuma 9. pantu SPRK funkcijas ietver arī licencēšanu/reģistrēšanu, kvalitātes prasību un tehnisko noteikumu ievērošanas uzraudzību, kā arī lietotāju interešu aizsardzību un konkurences sekmēšanu. 
Likuma 25. panta trešā daļa un Elektronisko sakaru likuma 10. panta pirmās daļas 2. punkts nodrošina SPRK tiesības veikt pārbaudes, piekļūt pakalpojumu sniedzēja iekārtām un objektam un izvērtēt tehnisko prasību ievērošanu. Šādas pilnvaras ir būtiskas Regulas 13. panta 4. punktā noteikto tehnisko un organizatorisko prasību pārbaudei. 
Atbilstoši Administratīvās atbildības likuma 115. panta pirmās daļas 31. punktam SPRK amatpersonas ir tiesīgas veikt administratīvā pārkāpuma procesu. Elektronisko sakaru likuma 125. panta otrā daļa jau šobrīd paredz SPRK kompetenci izskatīt vairākus pārkāpumus, kas saistīti ar elektronisko sakaru nozares normatīvo prasību neievērošanu. 
Savukārt Regulas 15. panta 1. punkts uzliek dalībvalstīm pienākumu piemērot efektīvus un atturošus naudas sodus par 13. panta 4. punkta prasību pārkāpumiem, tostarp līdz 2 % no pakalpojumu sniedzēja globālā apgrozījuma. Šādas sankcijas efektīvi var piemērot tieši nozares regulators ar atbilstošu tehnisko kompetenci.
 
Ņemot vērā SPRK funkcijas, uzraudzības un kontroles pilnvaras, kā arī Regulas 15. panta prasības par sankciju piemērošanu, kompetence veikt administratīvā pārkāpuma procesu par Elektronisko sakaru likuma 124.2 panta un Informācijas sabiedrības pakalpojumu likuma 20.2 panta pārkāpumiem nosakāma SPRK.

 
	Likumprojekts (grozījumi)
-

	4.
	Anotācija (ex-ante)
1.3. Pašreizējā situācija, problēmas un risinājumi
	Iebildums (IEM - 24.02.2026.)
Likumprojekta anotācijas 1.3. apakšpunkta sadaļā “Risinājuma apraksts” par e-pierādījumu regulas prasību īstenošanu ir norādīts, ka par izpildes iestādi tiek uzskatīta Valsts policija un ka likumprojektā “Grozījumi Kriminālprocesa likumā” (25-TA-2555) ietvertajā Kriminālprocesa likuma 918. panta otrajā daļā ir noteikts, ka Valsts policija ir izpildes iestāde e-pierādījumu regulas 3. panta 17. punkta izpratnē.
Vēršam uzmanību, ka ņemot vērā notikušās diskusijas likumprojekta “Grozījumi Kriminālprocesa likumā” saskaņošanas procesā, minētais likumprojekts ir ticis precizēts un atbilstoši tā 7. pantā ietvertajai Kriminālprocesa likuma 918. panta otrajai daļai par izpildes iestādi e-pierādījumu regulas 3. panta 17. punkta izpratnē ir noteikta Ģenerālprokuratūra. Līdz ar to, lai nodrošinātu likumprojekta anotācijā norādītās informācijas atbilstību likumprojektā “Grozījumi Kriminālprocesa likumā” ietvertajam tiesiskajam regulējuma, lūdzam pārskatīt un attiecīgi precizēt likumprojekta anotācijā norādīto informāciju.
 
Piedāvātā redakcija
-
	Ņemts vērā
Precizēts likumprojekta anotācijas 1.3. apakšpunkta sadaļa “Risinājuma apraksts”
	Anotācija (ex-ante)
1.3. Pašreizējā situācija, problēmas un risinājumi

	5.
	Anotācija (ex-ante)
1.3. Pašreizējā situācija, problēmas un risinājumi
	Iebildums (IEM - 24.02.2026.)
Likumprojekta sākotnējās ietekmes (ex-ante) novērtējuma ziņojuma (anotācijas) (turpmāk – anotācija) 1.3. apakšpunkta sadaļā “Risinājuma apraksts” ir norādīts, ka administratīvo pārkāpumu lietas uzsākšanu un sagatavošanu izskatīšanai par likumprojekta 2. pantā ietverto Elektronisko sakaru likuma 124.2 pantā minēto administratīvo pārkāpumu veic Datu valsts inspekcija, bet administratīvā pārkāpuma lietu izskata un lēmumu par administratīvās atbildības piemērošanu pieņem Valsts policija.
Vēršam uzmanību, ka atbilstoši likumprojekta 4. pantā ietvertajiem grozījumiem Elektronisko sakaru likuma 125. panta otrajā daļā administratīvā pārkāpuma procesu par likumprojekta 2. pantā ietvertajā Elektronisko sakaru likuma 20.2 pantā minēto administratīvo pārkāpumu veic Sabiedrisko pakalpojumu regulēšanas komisija.
Līdz ar to, lai nodrošinātu likumprojekta anotācijā norādītās informācijas atbilstību likumprojekta 4. pantā ietvertajam tiesiskajam regulējumam, lūdzam pārskatīt un attiecīgi precizēt likumprojekta anotācijā norādīto informāciju.
 
Piedāvātā redakcija
-
	Ņemts vērā
Precizēta likumprojekta anotācijas 1.3. apakšpunkta sadaļa “Risinājuma apraksts”
	Anotācija (ex-ante)
1.3. Pašreizējā situācija, problēmas un risinājumi

	6.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (DVI - 19.02.2026.)
Precizētais likumprojekta 4. pants, nosaka Regulatoru kā atbildīgo iestādi par šā likuma 124.2 pantā minēto pārkāpumu izskatīšanu.
Lai nodrošinātu minētās normas atbilstību anotācijai, aicinām precizēt anotācijas 1.3. apakšpunktā ietverto skaidrojumu šīs normas iekļaušanai.
Papildus minētajam norādāms, ka anotācijas 1.3. apakšpunktā divās vietās ir ietverta atsauce uz Fizisko personu datu aizsardzības likuma 23.pantu. Vēršam uzmanību, ka minētais likums ir zaudējis spēku,  līdz ar to atsauce ir nekorekta.
Piedāvātā redakcija
-
	Ņemts vērā
Precizēta likumprojekta anotācijas 1.3. apakšpunkta sadaļa “Risinājuma apraksts”
	Anotācija (ex-ante)
1.3. Pašreizējā situācija, problēmas un risinājumi

	7.
	Anotācija (ex-ante)
6.2. Sabiedrības līdzdalības organizēšanas veidi
	Priekšlikums (IEM - 24.02.2026.)
Precizēt likumprojekta anotācijas 6.2. apakšpunktā ietverto atsauci uz Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, aizstājot to ar atsauci uz Ministru kabineta 2024. gada 15. oktobra noteikumiem Nr.639 “Sabiedrības līdzdalības kārtība attīstības plānošanas procesā”.
Piedāvātā redakcija
-
	Ņemts vērā
Precizēta likumprojekta anotācijas 6.2. apakšpunktā ietvertā atsauce uz Ministru kabineta 2024. gada 15. oktobra noteikumiem Nr.639 “Sabiedrības līdzdalības kārtība attīstības plānošanas procesā”.
	Anotācija (ex-ante)
6.2. Sabiedrības līdzdalības organizēšanas veidi

	Izsludināšana: 13.11.2025. 14:12

	8.
	Likumprojekts (grozījumi)
3. pants. Aizstāt 125. panta ceturtajā daļā skaitli un vārdu “115.pantā” ar skaitļiem un vārdu “115. un 124.1 pantā”.
 
	Iebildums (IEM - 01.12.2025.)
Vēršam uzmanību, ka pašlaik Elektronisko sakaru likumā ir noteikta šaura Valsts policijas kompetence, proti, atbilstoši minētā likuma 125.panta trešajai daļai Valsts policija veic administratīvā pārkāpuma procesu līdz administratīvā pārkāpuma lietas izskatīšanai par pārkāpumiem par nelikumīgām darbībām ar datiem, programmatūru un iekārtām, kas nepieciešamas elektronisko sakaru tīklu galiekārtu identificēšanai, (Elektronisko sakaru likuma 114.pants), kā arī veic administratīvā pārkāpuma procesu līdz administratīvā pārkāpuma lietas izskatīšanai par publisko elektronisko sakaru tīklu aizsardzības prasību pārkāpšanu (Elektronisko sakaru likuma 121.pants), bet minētās lietas izskata pašvaldības administratīvā komisija vai apakškomisija. Vienīgā joma Elektronisko sakaru likumā, kurā Valsts policijai ir noteikta pilna kompetence veikt un izskatīt administratīvā pārkāpuma procesu atbilstoši minētā likuma 125.panta ceturtajai daļai, ir par patvaļīgu pieslēgšanās publiskajam elektronisko sakaru tīklam (Elektronisko sakaru likuma 115.pants).
Tāpat vēršam uzmanību, ka atbilstoši Elektronisko sakaru likuma 9. panta pirmajai daļai Sabiedrisko pakalpojumu regulēšanas komisijai ir, piemēram, tādas funkcijas kā veikt elektronisko sakaru pakalpojumu tirgus definēšanu un analīzi, izskatīt pārrobežu strīdus, sadarboties ar citu valstu regulatoriem, Eiropas Savienības institūcijām, Eiropas Elektronisko sakaru regulatora iestādi (turpmāk — BEREC), citām starptautiskajām elektronisko sakaru nozares institūcijām un organizācijām. Vienlaikus atbilstoši Elektronisko sakaru likuma 9.panta ceturtajai daļai Sabiedrisko pakalpojumu regulēšanas komisija pēc pamatota pieprasījuma saņemšanas nodrošina, ka pieprasītā informācija, kas ir tā rīcībā, ir pieejama Eiropas Komisijai, BEREC un citu Eiropas Savienības dalībvalstu regulatoriem. Tāpat Sabiedrisko pakalpojumu regulēšanas komisija informē elektronisko sakaru komersantu par tā norādītās informācijas sniegšanu Eiropas Komisijai.
Vienlaikus Administratīvās atbildības likuma 115.panta pirmās daļas 31.punkts paredz, ka Sabiedrisko pakalpojumu regulēšanas komisijas amatpersonas ir tiesīgas veikt administratīvā pārkāpuma procesu.
Ņemot vērā minēto un Iekšlietu ministrijas iebildumu par ar likumprojektu saistītā likumprojekta “Grozījumi Kriminālprocesa likumā” (25-TA-2555) 7.pantā ietverto Kriminālprocesa likuma 918.panta otro daļu, kā arī ievērojot, ka atbilstoši Administratīvās atbildības likuma 115.panta pirmajai daļai Ģenerālprokuratūra nav tiesīga veikt administratīvā pārkāpuma procesu, Sabiedrisko pakalpojumu regulēšanas komisija būtu nosakāma par kompetento iestādi, kas veic administratīvā pārkāpuma procesu par likumprojekta 2.pantā ietverto Elektronisko sakaru likuma 124.1pantā ietverto administratīvo pārkāpumu par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma neizpildi.
Līdz ar to nepieciešams izslēgt likumprojekta 3.pantu, kas paredz izdarīt grozījumu Elektronisko sakaru likuma 125.panta ceturtajā daļā, vienlaikus nepieciešams papildināt likumprojektu ar jaunu pantu, kas paredz izdarīt attiecīgus grozījumus Elektronisko sakaru likuma 125.panta otrajā daļā, nosakot, ka Sabiedriskā pakalpojumu regulēšanas komisija veic administratīvā pārkāpuma procesu par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma neizpildi.
Piedāvātā redakcija
-
	Ņemts vērā
Saskaņošanas sanāksmē tika panākta vienošanās par Ģenerālprokuratūras noteikšanu par izpildiestādi regulas Nr.2023/1543 3.panta 17.punkta izpratnē un par Valsts policijas kompetenci  Regulas 16.panta 10.punktā paredzēto naudas sodu piemērošanu, ja adresāts nepilda savus pienākumus saskaņā ar atzītu Eiropas e-pierādījumu sniegšanas rīkojumu vai Eiropas e-pierādījumu saglabāšanas rīkojumu, kura izpildes nodrošināšanu ir apstiprinājusi izpildes iestāde.
 
	Likumprojekts (grozījumi)
 Aizstāt 125. panta ceturtajā daļā skaitli un vārdu “115.pantā” ar skaitļiem un vārdu “115., 124.1 un 124.2 pantā”.
 

	9.
	Likumprojekts (grozījumi)
4. pants. Papildināt likuma 125. pantu ar piekto daļu šādā redakcijā:
“(5) Administratīvā pārkāpuma procesu par šā likuma 124.2 pantā minēto pārkāpumu līdz administratīvā pārkāpuma lietas izskatīšanai veic Datu valsts inspekcija. Administratīvā pārkāpuma lietu izskata Valsts policija.”
 
	Iebildums (DVI - 01.12.2025.)
Likumprojekta 4. pants paredz likuma 125. panta piektajā daļā noteikt, ka administratīvā pārkāpuma procesu par šā likuma 124.2 pantā minēto pārkāpumu līdz administratīvā pārkāpuma lietas izskatīšanai veic Datu valsts inspekcija. Administratīvā pārkāpuma lietu izskata Valsts policija.
Datu valsts inspekcija (turpmāk - Inspekcija) iebilst par to, ka attiecībā uz likuma 124.2 pantā minēto pārkāpumu - par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma vai ar tiem saistīto datu konfidencialitātes, slepenības vai integritātes nenodrošināšanu, Inspekcija tiek noteikta par atbildīgo institūciju par administratīvā pārkāpuma lietas uzsākšanu un sagatavošanu izskatīšanai šādu apvērumu dēļ:
1. norādām, ka E-pierādījumu regula nošķir gadījumus, kad ir piemērojama šī regula un tajā norādītie sodi, no gadījumiem, kad piemērojama Vispārīgā datu aizsardzības regula (turpmāk - Datu regula) un Direktīva (ES) 2016/680 un piemērojami sodi par nelikumīgām darbībām ar fiziskas personas datiem.  Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma vai ar tiem saistīto datu konfidencialitātes, slepenības vai integritātes nodoršināšana  ir neatraujami saistīta ar darbībām, kas tiek veiktas konkrēta kriminālprocesa ietvaros, proti, minēto prasību neievērošanas sekas tieši ietekmē kriminālprocesu kā tādu (kriminālizmeklēšanas apdraudējums) un tikai konkrētā procesa virzītājs var izvērtēt, vai ir noticis attiecīgs pārkāpums un noteikt kaitējumu; 
2.  jautājumi par informācijas sistēmu konfidencialitātes un integritātes nodoršināšanu un citi jautājumi kontekstā ar kiberdrošību nav Datu valsts inspekcijas kompetencē. Valsts policijā ir izveidota Kibernoziegumu apkarošanas pārvalde, kurā darbojas attiecīgās jomas speciālisti un var sniegt attiecīgu vērtējumu;
3.  saskaņā ar Administratīvās atbildības likuma 46. panta pirmo daļu un 89. pantu pierādīšanas pienākums administratīvajā pārkāpuma procesā ir amatpersonai, kura atbilstoši normatīvajos aktos noteiktajai kompetencei veic administratīvā pārkāpuma procesu: uzsāk administratīvā pārkāpuma procesu, veic izmeklēšanas darbības, piemēro procesuālos piespiedu līdzekļus, pieņem lēmumu administratīvā pārkāpuma lietā. Ņemot vērā minēto, un, pamatojoties uz procesuālās ekonomijas principu, Inspekcijas skatījumā, visas minētās procesuālās darbības būtu jāveic vienai amatpersonai Valsts policijā. Vienas lietas izskatīšanas dalīšana uz divām institūcijām veido sadrumstalotību procesa norisē, dažādu normu piemērošans interpretāciju un vairo birokrātisko slogu. 
Līdz ar to, lūdzam svītrot likumprojekta 4. pantu un tajā noteikto Inspekcijas kompetenci savākt pieradījumus,un papildināt likumprojekta 3. pantu ar atsauci uz likuma 124.2 pantu, kā arī attiecīgi precizēt likumprojekta anotācijā ietverto skaidrojumu.
Piedāvātā redakcija
-
	Ņemts vērā
Iebildums izvērtēts un atzīts par pamatotu.

Regulas (ES) 2023/1543 13. panta 4. punkts nosaka adresātu un pakalpojumu sniedzēju pienākumu ieviest vismodernākos organizatoriskos un tehniskos pasākumus, lai nodrošinātu EPOC/EPOC‑PR un sniegto vai saglabāto datu konfidencialitāti, slepenību un integritāti.
Šo pasākumu ieviešana ir priekšnoteikums, lai pakalpojuma sniedzējs vispār varētu darboties Eiropas Savienības un līdz ar to arī Latvijas tirgū. Datu aizsardzības neievērošana ir tieša sekas tam, ka pakalpojuma sniedzējs nav izpildījis Regulas prasības veikt šos modernākos pasākumus.
Savukārt Regulas 15. panta 1. punkts uzliek dalībvalstīm pienākumu piemērot efektīvus un atturošus naudas sodus par 13. panta 4. punkta prasību pārkāpumiem, tostarp līdz 2 % no pakalpojumu sniedzēja globālā apgrozījuma. Šādas sankcijas efektīvi var piemērot tieši nozares regulators ar atbilstošu tehnisko kompetenci.
Datu valsts inspekcijas kompetence ir personas datu aizsardzības uzraudzība, un tā iestājas tikai tad, ja konkrētais pārkāpums vienlaikus ir arī personas datu apstrādes pārkāpums (GDPR). Tomēr Regulas 13. panta 4. punkts attiecas arī uz nepersoniskiem datiem un vispārēju tehnisko drošību, kas ietilpst SPRK uzraudzības sfērā.

Ņemot vērā SPRK funkcijas, uzraudzības un kontroles pilnvaras, kā arī Regulas 15. panta prasības par sankciju piemērošanu, kompetence veikt administratīvā pārkāpuma procesu par Elektronisko sakaru likuma 124.2 panta pārkāpumu nosakāma Sabiedrisko pakalpojumu regulēšanas komisijai.



 
	Likumprojekts (grozījumi)
-

	10.
	Likumprojekts (grozījumi)
4. pants. Papildināt likuma 125. pantu ar piekto daļu šādā redakcijā:
“(5) Administratīvā pārkāpuma procesu par šā likuma 124.2 pantā minēto pārkāpumu līdz administratīvā pārkāpuma lietas izskatīšanai veic Datu valsts inspekcija. Administratīvā pārkāpuma lietu izskata Valsts policija.”
 
	Iebildums (IEM - 01.12.2025.)
Likumprojekta 4.pantā ietvertā Elektronisko sakaru likuma 125.panta piektā daļa paredz, ka administratīvā pārkāpuma procesu par likumprojekta 2.pantā ietverto Elektronisko sakaru likuma 124.2 pantā minēto pārkāpumu līdz administratīvā pārkāpuma lietas izskatīšanai veic Datu valsts inspekcija, savukārt administratīvā pārkāpuma lietu izskata Valsts policija.
Saskaņā ar Fizisko personu datu apstrādes likuma 3.panta pirmo daļu Datu valsts inspekcija ir Ministru kabineta pārraudzībā esoša tiešās pārvaldes iestāde, kas ir datu uzraudzības iestāde datu regulas izpratnē un pilda datu regulā un šajā likumā noteiktos uzdevumus datu apstrādes jomā. Datu valsts inspekcija atbilstoši Fizisko personu datu apstrādes likuma 4.panta pirmajai daļai pilda Vispārīgās datu aizsardzības regulas 57.pantā noteiktos uzdevumus, kā arī, piemēram, uzrauga datu apstrādes atbilstību normatīvo aktu prasībām. Līdz ar to Datu valsts inspekcija ir kompetentā iestāde, kas var izvērtēt un izskatīt jautājumus, kas saistīti ar datu apstrādes pārkāpumiem, tostarp par elektronisko sakaru pakalpojumu sniedzēju, domēnu vārdu reģistrācijas pakalpojumu sniedzēju, interneta protokola (IP) numerācijas piešķiršanas pakalpojuma sniedzēju pārkāpumiem saistībā ar datu konfidencialitātes, slepenības vai integritātes nodrošināšanu.
Atbilstoši Fizisko personu datu apstrādes likuma 5.panta pirmās daļas 2.punktam un Administratīvās atbildības likuma pirmās daļas 4.punktam Datu valsts inspekcijas ir tiesīga veikt administratīvā pārkāpuma procesu. Ņemot vērā minēto, Datu valsts inspekcijai ir kompetence ne tikai veikt administratīvā pārkāpuma procesu līdz lietas izskatīšanai, bet arī izskatīt administratīvā pārkāpuma procesu.
Līdz ar to nepieciešams precizēt likumprojekta 4.pantā ietverto Elektronisko sakaru likuma 125.panta piekto daļu, paredzot, ka Datu valsts inspekcija arī izskata administratīvā pārkāpuma procesu par likumprojekta 2.pantā ietverto Elektronisko sakaru likuma 124.2 pantā minēto pārkāpumu. 
 
Piedāvātā redakcija
-
	Ņemts vērā
Ņemts vērā
Iebildums izvērtēts un atzīts par pamatotu, ka administratīvā pārkāpuma procesa veikšanai par 124.2.pantā paredzēto administratīvo pārkāpumu ir nosakāma Sabiedrisko pakalpojumu regulēšanas komisijas kompetence.
Līdz ar to nepieciešams papildināt 125. panta otrajā daļā noteikto, ka Regulatora administratīvā pārkāpuma procesu par šā likuma 116., 117., 118., 119., 120., 122., 123. un 124. pantā minētajiem pārkāpumiem veic Regulators, paredzot Regulatora kompetenci arī attiecībā uz 124.2 pantu.

Regulas (ES) 2023/1543 13. panta 4. punkts nosaka adresātu un pakalpojumu sniedzēju pienākumu ieviest vismodernākos organizatoriskos un tehniskos pasākumus, lai nodrošinātu EPOC/EPOC‑PR un sniegto vai saglabāto datu konfidencialitāti, slepenību un integritāti. Šo pasākumu ieviešana ir priekšnoteikums, lai pakalpojuma sniedzējs vispār varētu darboties Eiropas Savienības un līdz ar to arī Latvijas tirgū. Datu aizsardzības neievērošana ir tieša sekas tam, ka pakalpojuma sniedzējs nav izpildījis Regulas prasības veikt šos modernākos pasākumus.
Tā kā minētie pienākumi ir strukturāli saistīti ar elektronisko sakaru pakalpojumu sniegšanu, to uzraudzība pēc būtības ietilpst Sabiedrisko pakalpojumu regulēšanas komisijas (turpmāk – SPRK) kompetencē.
Atbilstoši likuma “Par sabiedrisko pakalpojumu regulatoriem” 6. un 7. pantam SPRK regulē sabiedriskos pakalpojumus elektronisko sakaru nozarē un uzrauga normatīvo aktu ievērošanu. Saskaņā ar šī likuma 9. pantu SPRK funkcijas ietver arī licencēšanu/reģistrēšanu, kvalitātes prasību un tehnisko noteikumu ievērošanas uzraudzību, kā arī lietotāju interešu aizsardzību un konkurences sekmēšanu.
Likuma 25. panta trešā daļa un Elektronisko sakaru likuma 10. panta pirmās daļas 2. punkts nodrošina SPRK tiesības veikt pārbaudes, piekļūt pakalpojumu sniedzēja iekārtām un objektam un izvērtēt tehnisko prasību ievērošanu. Šādas pilnvaras ir būtiskas Regulas 13. panta 4. punktā noteikto tehnisko un organizatorisko prasību pārbaudei.
Atbilstoši Administratīvās atbildības likuma 115. panta pirmās daļas 31. punktam SPRK amatpersonas ir tiesīgas veikt administratīvā pārkāpuma procesu. Elektronisko sakaru likuma 125. panta otrā daļa jau šobrīd paredz SPRK kompetenci izskatīt vairākus pārkāpumus, kas saistīti ar elektronisko sakaru nozares normatīvo prasību neievērošanu.
Savukārt Regulas 15. panta 1. punkts uzliek dalībvalstīm pienākumu piemērot efektīvus un atturošus naudas sodus par 13. panta 4. punkta prasību pārkāpumiem, tostarp līdz 2 % no pakalpojumu sniedzēja globālā apgrozījuma. Šādas sankcijas efektīvi var piemērot tieši nozares regulators ar atbilstošu tehnisko kompetenci.
Datu valsts inspekcijas kompetence ir personas datu aizsardzības uzraudzība, un tā iestājas tikai tad, ja konkrētais pārkāpums vienlaikus ir arī personas datu apstrādes pārkāpums (GDPR). Tomēr Regulas 13. panta 4. punkts attiecas arī uz nepersoniskiem datiem un vispārēju tehnisko drošību, kas ietilpst SPRK uzraudzības sfērā.

Ņemot vērā SPRK funkcijas, uzraudzības un kontroles pilnvaras, kā arī Regulas 15. panta prasības par sankciju piemērošanu, kompetence veikt administratīvā pārkāpuma procesu par Elektronisko sakaru likuma 124.2 panta un Informācijas sabiedrības pakalpojumu likuma 20.2 panta pārkāpumiem nosakāma Sabiedrisko pakalpojumu regulēšanas komisijai.


 
	Likumprojekts (grozījumi)
-

	11.
	Anotācija (ex-ante)
1.3. Pašreizējā situācija, problēmas un risinājumi
	Iebildums (IEM - 01.12.2025.)
Ņemot vērā Iekšlietu ministrijas iebildumu par ar likumprojektu saistītā likumprojekta “Grozījumi Kriminālprocesa likumā” (25-TA-2555) 7.pantā ietverto Kriminālprocesa likuma 918.panta otro daļu, ka par izpildes iestādi Eiropas Parlamenta un Padomes 2023.gada 12.jūlija regulas (ES) 2023/1543 par Eiropas e-pierādījumu sniegšanas rīkojumiem un Eiropas e-pierādījumu saglabāšanas rīkojumiem e-pierādījumu gūšanai kriminālprocesā un brīvības atņemšanas sodu izpildei pēc kriminālprocesa  3.panta 17 punkta izpratnē ir nosakāma nevis Valsts policija, bet Ģenerālprokuratūra, kā arī, ņemot vērā Iekšlietu ministrijas iebildumus par likumprojekta "Grozījumi Elektronisko sakaru likumā" 3. un 4.pantu, nepieciešams attiecīgi precizēt  likumprojekta sākotnējās ietekmes (ex-ante) novērtējuma ziņojuma (anotācijas) (turpmāk – anotācija) 1.3.punktā norādīto informāciju.
Piedāvātā redakcija
-
	Ņemts vērā
Precizējama  likumprojekta sākotnējās ietekmes (ex-ante) novērtējuma ziņojuma (anotācijas) (turpmāk – anotācija) 1.3.punktā norādītā informācija.
	Anotācija (ex-ante)
1.3. Pašreizējā situācija, problēmas un risinājumi

	12.
	Anotācija (ex-ante)
7.1. Projekta izpildē iesaistītās institūcijas
	Iebildums (IEM - 01.12.2025.)
Likumprojekta anotācijas 7.1.apakšpunktā ir norādīts, ka viena no likumprojekta izpildē iesaistītajām institūcijām ir Iekšlietu ministrija. Vēršam uzmanību, ka atbilstoši Ministru kabineta 2020.gada 22.septembra noteikumu Nr.589 “Iekšlietu ministrijas nolikums” 4.1.apakšpunktam Iekšlietu ministrija izstrādāt, organizēt un koordinēt politiku tādās jomās kā sabiedriskā kārtība un drošība, valsts robežas drošība, noziedzības novēršana un apkarošana, civilā aizsardzība, ugunsdrošība, ugunsdzēsība un glābšana, pilsonība, iedzīvotāju uzskaite un dokumentēšana, migrācija. Tāpat, ņemot vērā minēto un likumprojektā noteikto, Iekšlietu ministrija nav iesaistīta nevienā no likumprojektā ietverto tiesību normu praktiskajā īstenošanā. nesatur nevienu tiesību normu, kuras izpildē varētu būt iesaistīta Iekšlietu ministrija. Līdz ar to nepieciešams precizēt likumprojekta anotācijas 7.1.apakšpunktā norādīto institūciju uzskaitījumu, no tā izslēdzot vārdus "Iekšlietu ministrija". Tāpat, ņemot vērā Iekšlietu ministrijas iebildumus par likumprojekta 3. un 4.pantu, nepieciešams no likumprojekta anotācijas 7.1.apakšpunktā norādīto institūciju uzskaitījuma, izslēdzot vārdus "Valsts policija".
 
Piedāvātā redakcija
-
	Ņemts vērā
Attiecībā uz iebildumu daļā, kas attiecas uz likumprojekta anotācijas 7.1.apakšpunktu, no  norādīto institūciju uzskaitījuma izslēgt vārdus "Valsts policija”, saskaņošanas sanāksmē tika panākta vienošanās par Ģenerālprokuratūras noteikšanu par izpildiestādi regulas Nr.2023/1543 3.panta 17.punkta izpratnē un par Valsts policijas kompetenci  Regulas 16.panta 10.punktā paredzēto naudas sodu piemērošanu, ja adresāts nepilda savus pienākumus saskaņā ar atzītu Eiropas e-pierādījumu sniegšanas rīkojumu vai Eiropas e-pierādījumu saglabāšanas rīkojumu, kura izpildes nodrošināšanu ir apstiprinājusi izpildes iestāde.
Iebildums - precizēt likumprojekta anotācijas 7.1.apakšpunktā norādīto institūciju uzskaitījumu, no tā izslēdzot vārdus "Iekšlietu ministrija", ir ņemts vērā.
	Anotācija (ex-ante)
7.1. Projekta izpildē iesaistītās institūcijas

	13.
	Anotācija (ex-ante)
8.1.13. uz datu aizsardzību
	Iebildums (DVI - 01.12.2025.)
Ņemot vērā to, ka likumprojekta regulējums paredz personas datu apstrādi, lūdzam aizpildīt anotācijas 8.1.13. apakšpunktu ar informāciju par likumprojekta ietekmi uz personas datu apstrādi. 
Apakšpunkta aizpildīšanu ierosinām veikt atbilstoši Valsts kancelejas vadlīniju "Vadlīnijas tiesību akta projekta sākotnējās ietekmes novērtēšanai un novērtējuma ziņojuma sagatavošanai vienotajā tiesību aktu izstrādes un saskaņošanas portālā"  sadaļas  "Ietekme uz datu aizsardzību" prasībām, kā arī skaidri nodalīt, kad personas datu apstrāde tiks veikta balstoties uz E-pierādījumu regulas prasībām un kad uz Datu regulas vai likuma "Par fizisko personu datu apstrādi kriminālprocesā un administratīvā pārkāpuma procesā", norādot konkrētas normas, prasībām.
Piedāvātā redakcija
-
	Ņemts vērā
Likumprojekta anotācijas 8.1.13. apakšpunkts tiks precizēts atbilstoši Valsts kancelejas vadlīniju "Vadlīnijas tiesību akta projekta sākotnējās ietekmes novērtēšanai un novērtējuma ziņojuma sagatavošanai vienotajā tiesību aktu izstrādes un saskaņošanas portālā"  sadaļas  "Ietekme uz datu aizsardzību" prasībām, kā arī tiks skaidri nodalīts, kad personas datu apstrāde tiks veikta balstoties uz E-pierādījumu regulas prasībām un kad uz Datu regulas vai likuma "Par fizisko personu datu apstrādi kriminālprocesā un administratīvā pārkāpuma procesā", norādot konkrētas normas, prasībām.
	Anotācija (ex-ante)
8.1.13. uz datu aizsardzību

	14.
	Likumprojekts (grozījumi)
1. pants. Papildināt likumu ar 99.1  un 99.2 pantu šādā redakcijā:
“99.1 pants. Datu izsniegšana kriminālprocesa mērķiem
Starptautiskajos tiesību aktos noteiktajos gadījumos elektronisko sakaru pakalpojumu sniedzējam, kura rīcībā atrodas galalietotāja dati, vai domēnu vārdu reģistrācijas pakalpojumu sniedzējam ir pienākums izpildīt ārvalsts tiesību aizsardzības iestāžu pieprasījumu kriminālprocesā. Ministru kabinets nosaka kārtību, kādā ārvalsts tiesību aizsardzības iestādei tiek nodoti galalietotāja identifikācijas dati un domēnu vārdu reģistrācijas informācija.

99.2 pants. Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma izpilde
Elektronisko sakaru pakalpojuma sniedzējs vai domēnu vārdu reģistrācijas pakalpojuma sniedzējs, vai interneta protokola (IP) numerācijas piešķiršanas pakalpojuma sniedzējs izpilda Eiropas e-pierādījumu sniegšanas rīkojumus un Eiropas e-pierādījumu saglabāšanas rīkojumus saskaņā ar Eiropas Parlamenta un Padomes 2023. gada 12. jūlija regulu (ES) 2023/1543 par Eiropas e-pierādījumu sniegšanas rīkojumiem un Eiropas e-pierādījumu saglabāšanas rīkojumiem e-pierādījumu gūšanai kriminālprocesā un brīvības atņemšanas sodu izpildei pēc kriminālprocesa.”
 
	Priekšlikums (SAM - 01.12.2025.)
Ņemot vērā, ka plānotajos grozījumos Elektronisko sakaru likumā saistībā ar e-pierādījumu direktīvu tiek lietots termins "interneta protokola adrešu numerācijas piešķiršanas pakalpojumu sniedzējs", lūdzam izteikt šo terminu kopā ar vārdu "adreses" un bez saīsinājuma (IP) - 99.2 pantā (kā arī 124.1 un 124.2pantā).
Papildus lūdzam 99.2 pantā lietot vārdu "pakalpojumu" daudzskaitlī terminā "elektronisko sakaru pakalpojumu sniedzējs" un terminā "domēnu vārdu reģistrācijas pakalpojumu sniedzējs", atstājot vārdu "sniedzējs" vienskaitlī, kā tas ir 99.1 pantā.
Piedāvātā redakcija
99.2 pants. Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma izpilde
Elektronisko sakaru pakalpojumu sniedzējs vai domēnu vārdu reģistrācijas pakalpojumu sniedzējs, vai interneta protokola adrešu numerācijas piešķiršanas pakalpojumu sniedzējs izpilda Eiropas e-pierādījumu sniegšanas rīkojumus un Eiropas e-pierādījumu saglabāšanas rīkojumus saskaņā ar Eiropas Parlamenta un Padomes 2023. gada 12. jūlija regulu (ES) 2023/1543 par Eiropas e-pierādījumu sniegšanas rīkojumiem un Eiropas e-pierādījumu saglabāšanas rīkojumiem e-pierādījumu gūšanai kriminālprocesā un brīvības atņemšanas sodu izpildei pēc kriminālprocesa.”
	Ņemts vērā
Ar likumprojektu izstrādātajos grozījumos Elektronisko sakaru likuma  99.2 , 124.1 un 124.2 pantā termins "interneta protokola adrešu numerācijas piešķiršanas pakalpojumu sniedzējs", tiks izteikts kopā ar vārdu "adreses" un bez saīsinājuma (IP), kā arī 99.2 pantā  lietotajos terminos "elektronisko sakaru pakalpojumu sniedzējs" un "domēnu vārdu reģistrācijas pakalpojumu sniedzējs",  vārds "pakalpojums" tiks lietots daudzskaitlī, vārdu  "sniedzējs" lietojot vienskaitlī.
	Likumprojekts (grozījumi)
 Papildināt likumu ar 99.1  un 99.2 pantu šādā redakcijā:
“99.1 pants. Datu izsniegšana kriminālprocesa mērķiem
Starptautiskajos tiesību aktos noteiktajos gadījumos elektronisko sakaru pakalpojumu sniedzējam, kura rīcībā atrodas galalietotāja dati, vai domēnu vārdu reģistrācijas pakalpojumu sniedzējam ir pienākums izpildīt ārvalsts tiesību aizsardzības iestāžu pieprasījumu kriminālprocesā. Ministru kabinets nosaka kārtību, kādā ārvalsts tiesību aizsardzības iestādei tiek nodoti galalietotāja identifikācijas dati un domēnu vārdu reģistrācijas informācija.

99.2 pants. Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma izpilde
Elektronisko sakaru pakalpojumu sniedzējs vai domēnu vārdu reģistrācijas pakalpojumu sniedzējs, vai interneta protokola adrešu numerācijas piešķiršanas pakalpojumu sniedzējs izpilda Eiropas e-pierādījumu sniegšanas rīkojumus un Eiropas e-pierādījumu saglabāšanas rīkojumus saskaņā ar Eiropas Parlamenta un Padomes 2023. gada 12. jūlija regulu (ES) 2023/1543 par Eiropas e-pierādījumu sniegšanas rīkojumiem un Eiropas e-pierādījumu saglabāšanas rīkojumiem e-pierādījumu gūšanai kriminālprocesā un brīvības atņemšanas sodu izpildei pēc kriminālprocesa.”
 

	15.
	Likumprojekts (grozījumi)
 Papildināt pārejas noteikumus ar 19. punktu šādā redakcijā:
“19. Likuma 99.2 pants par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma izpildi, kā arī likuma 124.1 un 124.2 pants un grozījums likuma 125. panta ceturtajā daļā par administratīvās atbildības noteikšanu par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma neizpildi stājas spēkā 2026. gada 18. augustā.”
 
	Priekšlikums (IEM - 01.12.2025.)
Likumprojektā ietvertais Elektronisko sakaru likuma pārejas noteikumu 19.punkts paredz, ka grozījums Elektronisko sakaru likuma 125.panta ceturtajā daļā stāsies spēkā 2026.gada 18.augustā. Vēršam uzmanību, ka likumprojekta 4.pants paredz papildināt Elektronisko sakaru likuma 125.pantu ar piekto daļu, kas paredz administratīvās atbildības noteikšanu par likumprojekta 2.pantā ietverto Elektronisko sakaru likuma 124.2pantā ietverto administratīvo pārkāpumu. Ņemot vērā minēto, aicinām izvērtēt, vai nav nepieciešams precizēt likumprojektā ietvertā Elektronisko sakaru likuma pārejas noteikumu 19.punktu, tajā paredzot, ka arī likumprojekta 4.pantā ietvertā Elektronisko sakaru likuma 125.panta piektā daļa stājas spēkā 2026.gada 18.augustā, un nepieciešamības gadījumā attiecīgi precizēt minēto pārejas noteikumu punktu.
Piedāvātā redakcija
-
	Ņemts vērā
Ir nepieciešams precizēt likumprojektā ietvertā Elektronisko sakaru likuma pārejas noteikumu 19.punktu, tajā paredzot, ka arī likumprojekta 4.pantā ietvertā Elektronisko sakaru likuma 125.panta piektā daļa stājas spēkā 2026.gada 18.augustā.
	Likumprojekts (grozījumi)
 Papildināt pārejas noteikumus ar 19. punktu šādā redakcijā:
“19. Likuma 99.2 pants par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma izpildi, kā arī likuma 124.1 un 124.2 pants un grozījums likuma 125. panta ceturtajā daļā par administratīvās atbildības noteikšanu par Eiropas e-pierādījumu sniegšanas rīkojuma un Eiropas e-pierādījumu saglabāšanas rīkojuma neizpildi stājas spēkā 2026. gada 18. augustā.”
 

	16.
	Anotācija (ex-ante)
1. Tiesību akta projekta izstrādes nepieciešamība
	Priekšlikums (FM - 01.12.2025.)
Lūdzam pārskatīt un nepieciešamības gadījumā precizēt anotācijas 1. sadaļā norādīto naudas soda apmēru, atsaucoties uz E- pierādījumu regulas 15. panta 1.punktu, jo pašlaik anotācijā dažviet norādīts naudas sods 2% apmērā, savukārt citviet- līdz 2%.
Piedāvātā redakcija
-
	Ņemts vērā
Anotācijas 1. sadaļā norādītais naudas soda apmērs precizēts, atbilstoši E- pierādījumu regulas 15. panta 1.punktam “līdz 2%” apmērā.
	Anotācija (ex-ante)
1. Tiesību akta projekta izstrādes nepieciešamība



